जिला आशा कार्यकत्री संघ के आह्वान पर शनिवार को डीएम कार्यालय पहुंची आशा बहुओं ने अपने अधिकार पर आवाज उठाई। विभिन्न ब्लाकों के गांवों की सैकड़ों कार्यकत्रियां डीएम कार्यालय पहुंचकर सुबह ही धरने पर बैठ गईं। उन्होंने कहा कि जबतक उनकी मांगें पूर्ण नहीं होंगी, धरने को समाप्त नहीं करेंगी। धरने को संबोधित करते हुए जिलाध्यक्ष पूनम पांडेय ने कहा कि जिला प्रशासन आशा बहुओं की धरने को कुचलने का प्रयास कर रहा है। उन्हें जेल भेजने के नाम पर भयभीत किया जा रहा है। आज यहां आशा बहुओं ने काफी देरतक नारेबाजी की और अपनी भड़ास निकाली। इस दौरान डीएम कार्यालय पर कुछ देरतक अराजकता की स्थिति उत्पन्न हो गई। फरियाद लेकर पहुंचने वाले पीड़ितों को भी काफी दिक्कतों का सामना करना पड़ा।